Diari Oficial de la Generalitat Valenciana


Sumari del DOGV 7779, del 11-05-2016 (2016/3262)

ORDRE 2/2016, de 5 de maig, de la Conselleria d'Hisenda i Model Econòmic, per la qual es desenvolupa el joc del bingo i es regula la utilització dels distints valors facials dels cartons de bingo.
----------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/05/05/2/dof/vci/html**

### Dades del document

Número de DOGV
:   7779

Data del DOGV
:   11-05-2016

Secció del DOGV
:   I. DISPOSICIONS GENERALS

Número del document
:   2016/3262


Data del document
:   05-05-2016

Organisme emissor
:   Conselleria d'Hisenda i Model Econòmic

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Model Econòmic
    * legislació

ORDRE 2/2016, de 5 de maig, de la Conselleria d'Hisenda i Model Econòmic, per la qual es desenvolupa el joc del bingo i es regula la utilització dels distints valors facials dels cartons de bingo. [2016/3262]  
PREÀMBUL  
  
El Reglament del joc del bingo, aprovat per Decret 62/2015, de 8 de maig, del Consell, estableix en l'article 10.1, respecte a la modalitat del bingo tradicional, que per ordre de la conselleria competent en matèria de joc, es fixaran les condicions, el valor facial, els requisits i les sèries dels cartons.  
Així mateix, en l'article 34.2, apartat g, del mencionat decret, s'assenyala que el valor facial dels cartons o unitats de joc de bingo electrònic no serà superior al valor fixat mitjançant una ordre de la conselleria competent en matèria de joc.  
Les ordres de 13 de setembre de 1993, de 9 de febrer de 1994, de 19 de juliol de 1994 i de 15 de novembre de 2001, de l'extinta Conselleria d'Economia i Hisenda regulaven, entre altres qüestions, la fabricació dels cartons a utilitzar en el joc del bingo, així com, les sèries a fabricar i els valors facials corresponents.  
Amb la publicació del Decret 62/2015 s'han regulat la major part dels requisits, condicions i característiques dels cartons, per la qual cosa es fa aconsellable una nova regulació d'aquells requisits que no han sigut previstos en l'esmentat decret.  
D'altra banda, l'aprovació d'una nova modalitat del bingo, en concret el bingo electrònic, fa necessari precisar certs aspectes com la regulació del preu del cartó de bingo electrònic, dins un arc mínim i un altre màxim.  
Per tot això, i fent ús de l'autorització continguda en la disposició final tercera del Decret 62/2015, de 8 de maig, del Consell, pel qual s'aprova Reglament del joc del bingo.  
  
ORDENE  
  
Article 1. Bingo tradicional  
1. El joc del bingo es practicarà amb cartons autoritzats i homologats per la conselleria competent en matèria de joc.  
A aquests efectes, la seua elaboració per la Fàbrica Nacional de Moneda i Timbre tindrà aquesta consideració.  
2. Els cartons de bingo constaran de 27 caselles, distribuïdes en tres línies horitzontals de cinc números i en nou columnes verticals. Es juga amb 90 números de l'1 al 90, ambdós inclosos i cada cartó estarà integrat per 15 números, distints entre si, distribuïts en tres línies horitzontals de cinc números, i en nou columnes verticals, en qualsevol de les quals pot haver-hi tres, dos o un número, però sense que mai hi haja una columna sense número.  
3. Les sèries dels cartons elaborats per la Fàbrica de Moneda i Timbre serà la sèrie AI amb 1.944 cartons i la sèrie AJ amb 3.888 cartons. Aquestes sèries es confeccionaran amb cartons de valors facials d'1,5, 2, 3 i 5 euros, quedarà a la lliure disposició de la sala la seua utilització durant les sessions de joc i haurà de complir-se el requisit que els cartons que integren la sèrie siguen tots distints en les seues combinacions de línia i bingo.  
4. El subministrament de cartons de bingo, en les seues distintes sèries i valors, se sol·licitarà en els corresponents delegacions de l'Institut Valencià d'Administració Tributària, fent ús del corresponent model de sol·licitud-liquidació.  
El subministrament s'efectuarà directament al representant de la sala sol·licitant, i els cartons seran només vàlids per a aquesta, està terminantment prohibit el seu ús en una altra diferent d'aquella per a la qual van ser adquirits, fins i tot en el cas que es tracte d'una altra representada per la mateixa persona o empresa de serveis.  
5. Les delegacions de l'Institut Valencià d'Administració Tributària efectuaran la corresponent liquidació, tenint com a base el valor facial dels cartons sol·licitats, i ho faran constar en la sol·licitud.  
  
L'entrega dels cartons sol·licitats, junt amb una guia que servirà de justificant de la seua tinença i destinació es realitzarà amb l'exhibició prèvia de les corresponents cartes de pagament acreditatives de l'ingrés de la taxa fiscal i del valor material del cartó.  
En les assenyalades delegacions de l'Institut Valencià d'Administració Tributària, es portarà un registre de les guies de cartons expedits i import dels subministrats a cada sala. Les delegacions remetran mensualment a la Subdirecció General de Joc una relació dels cartons subministrats en el seu àmbit territorial, comparats amb els del mateix període de l'any anterior.  
6. Serà procedent la devolució de cartons de joc del bingo en els casos següents:  
a) Si es produeix el cessament de l'activitat, llevat que aquest cessament es produïsca com a conseqüència de sancions reglamentàries, i en aquest cas caldrà ajustar-se al que disposa l'article 10 del Reial Decret 2221/1984, de 12 de desembre.  
b) Per caducitat o extinció de les autoritzacions en els casos següents:  
- Renúncia de l'empresa o entitat titular manifestada per escrit a la conselleria competent en matèria de joc.  
- Dissolució de l'empresa o entitat titular.  
- Transcurs del termini de validesa sense haver sol·licitat la seua renovació dins del termini i en la forma corresponent.  
I en els altres casos previstos en l'article 51 del Reglament del joc del bingo, aprovat pel Decret 62/2015, de 8 de maig, del Consell, que no siguen conseqüència de causes imputables a l'empresa titular o entitat titular de la sala.  
c) Els cartons objecte de devolució es presentaran en les delegacions de l'Institut Valencià d'Administració Tributària, acompanyant les guies d'adquisició i una sol·licitud, en què es detalle la sèrie, el nombre i l'import dels cartons la devolució dels quals es pretenga, que necessàriament han d'integrar sèries completes. Examinats els esmentats cartons i documentació annexa, i si es troben conformes, es proposarà la devolució de la taxa corresponent, en qualitat d'ingrés indegut, proposta que serà resolta pel delegat de l'Institut Valencià d'Administració Tributària corresponent, qui dictarà la resolució oportuna i ordenarà els tramites pertinents.  
7. L'emissió de cartons en sala estarà sotmesa al fet que el sistema proposat siga prèviament autoritzat per la conselleria competent en matèria de joc, haurà de comprovar-se la fiabilitat, transparència i seguretat del sistema, així com les garanties per a la seua tributació per l'expedició dels cartons, per mitjà de sistemes d'impressió o emissió informàtica degudament homologats.  
  
Article 2. Bingo electrònic  
Les partides de joc de bingo electrònic es desenvoluparan per mitjà de la utilització de cartons electrònics que complisquen els requisits establits en el Decret 62/2015, de 8 de maig, i el valor facial dels quals estiga comprés entre 10 cèntims i 6 euros, i quedarà a la lliure disposició de les sales o de les entitats organitzadores del joc de bingo electrònic interconnectat, la determinació del seu valor en cada partida, dins dels marges esmentats.  
  
DISPOSICIÓ DEROGATÒRIA  
  
Única. Derogació normativa  
Queden derogades les ordres de 13 de setembre de 1993, de 9 de febrer de 1994, de 19 de juliol de 1994 i de 15 de novembre de 2001, del conseller d'Economia, Hisenda i Ocupació, que desenvolupaven el joc del bingo, el reglament del qual va ser aprovat pel Decret 75/1993, de 28 de juny, i la utilització dels distints valors facials dels cartons del bingo.  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 5 de maig de 2016  
  
El conseller d'Hisenda i Model Econòmic,  
VICENT SOLER I MARCO


Còpia Permalink ELI